PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FH/3/1/008	Bratislava: 26. 1. 2005  

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona        č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Tenedora Nemak S.A. de C.V. so sídlom v Monterrey, Mexiko zastúpeným JUDr. Viliamom Karasom, advokátom so sídlom Jelenia 4, 814 99 Bratislava vo veci koncentrácie podnikateľov Tenedora Nemak S.A. de C.V. so sídlom v Monterrey, Mexiko a Rautenbach Aktiengesellschaft so sídlom Gießerweg 10, 38855 Wernigerode, Spolková republika Nemecko a podľa zákona č. 71/1967 Zb. o správnom konaní (správny poriadok) v znení neskorších predpisov 

                                                   rozhodol

podľa § 22 ods. 1 písm. d) v spojení s § 10 ods. 1 zákona č. 136/2001 Z. z.          o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie podľa § 9 ods. 1 písm. b) v spojení    s § 9 ods. 4 písm. b) zákona č. 136/2001 Z. z. o ochrane hospodárskej súťaže          a o zmene a doplnení zákona Slovenskej národnej rady č. 347/1990 Zb.                    o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej     v získaní nepriamej kontroly podnikateľa Tenedora Nemak S.A. de C.V. so sídlom    v Monterrey, Mexiko prostredníctvom spoločnosti Blitz, 04-130 GmbH, Spolková republika Nemecko nad podnikom podnikateľa Rautenbach Aktiengesellschaft so sídlom Gießerweg 10, 38855 Wernigerode, Spolková republika Nemecko, ktorá vznikla na základe Zmluvy o kúpe akcií uzatvorenej 10. decembra 2004 medzi Rautenbach Wernigerode GmbH & Co. KG, Gießerweg 10, 38855 Wernigerode, Spolková republika Nemecko, Danielom Rautenbachom a Andreasom Rautenbachom, ako predávajúcimi a spoločnosťou Blitz , 04-130 GmbH, Spolková republika Nemecko ako kupujúcim  z a s t a v u j e,  pretože koncentrácia nepodlieha kontrole úradu podľa § 10 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov.

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 23. 12. 2004 doručené oznámenie koncentrácie zaevidované pod číslom 6793/2004, v ktorom podnikateľ Tenedora Nemak S.A. de C.V. so sídlom v Monterrey, Mexiko (ďalej len „oznamovateľ“ alebo „Tenedora Nemak“) v konaní zastúpený JUDr. Viliamom Karasom, advokátom so sídlom  Jelenia 4, 814 99 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže            a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky       v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej kontroly podnikateľa Tenedora Nemak nad podnikom podnikateľa Rautenbach Aktiengesellschaft so sídlom Gießerweg 10, 38855 Wernigerode, Spolková republika Nemecko (ďalej len „Rautenbach AG“) získaním 100% akcií v spoločnosti Rautenbach AG prostredníctvom 100% - spoločnosti Blitz, 04-130 GmbH, Spolková republika Nemecko (ďalej len „Blitz“), na základe Zmluvy o kúpe akcií uzatvorenej 10. decembra 2004 medzi podnikateľmi Rautenbach Wernigerode GmbH & Co. KG (ďalej len „ Rautenbach KG“), Danielom Rautenbachom a Andreasom Rautenbachom, ako predávajúcimi a spoločnosťou Blitz, ako kupujúcim (ďalej len „Zmluva“).
	
	Z oznámenia koncentrácie úrad zistil nasledovné skutočnosti:

	Spoločnosť Blitz bola založená na účely predmetnej akvizície spoločnosťou Tenedora Nemak ako jej 100% dcérska spoločnosť a bude premenovaná na Nemak Europe GmbH. Spoločnosť Blitz, resp. Nemak Europe GmbH, nevykonáva žiadnu činnosť  a je len spoločnosťou, ktorá vlastní akcie spoločnosti Rautenbach AG a je výlučne kontrolovaná spoločnosťou Tenedora Nemak.
	Na základe Zmluvy podnikateľ Tenedora Nemak získa, prostredníctvom spoločnosti Blitz, od Rautenbach KG 90,64% a od Daniela Rautenbacha 4,68%        a Andreasa Rautenbacha 4,68% základného imania spoločnosti Rautenbach AG, čím po splnení odkladacích podmienok stanovených v Zmluve nadobudne 100% akcií v spoločnosti Rautenbach AG. 
Na základe predmetného oznámenia začalo dňa 23. 12. 2004 podľa     § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov Tenedora Nemak a Rautenbach AG, o čom úrad listom číslo 118/PMÚ SR/2005 zo dňa 10. 1. 2004 informoval prostredníctvom právneho zástupcu oznamovateľa koncentrácie.

Pretože oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad predmetným listom zo dňa 10. 1. 2005 súčasne vyzval oznamovateľa na jeho doplnenie a upozornil na znenie  § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

Chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným pod číslom 242/2005 dňa 17. 1. 2005, na základe čoho podľa § 11 zákona začala dňa 18. 1. 2005 plynúť lehota 60 pracovných dní na vydanie rozhodnutia o koncentrácii. Uvedená skutočnosť bola oznámená listom úradu č. 285/PMÚ SR/2005 zo dňa 19. 1. 2005 právnemu zástupcovi účastníka správneho konania.
Správny poplatok vo výške 100 000,- Sk bol prevedený na účet Protimonopolného úradu Slovenskej republiky dňa 23. 12. 2004.

1. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, dňa 10. 12. 2004 podnikateľ Tenedora Nemak uzatvoril Zmluvu, na základe ktorej po splnení v nej uvedených odkladacích podmienok získa prostredníctvom spoločnosti Blitz 100 % základného imania spoločnosti Rautenbach AG.
Vzhľadom na znenie platných stanov spoločnosti Rautenbach AG         v nadväznosti na výšku podielu na základnom imaní (100%), ktorý spoločnosť Tenedora Nemak získa, úrad zistil, že podnikateľ Tenedora Nemak na základe predmetnej Zmluvy získa prostredníctvom spoločnosti Blitz rozhodujúci vplyv na zloženie, hlasovanie alebo rozhodovanie orgánov podnikateľa Rautenbach AG, a tým získa možnosť vykonávať rozhodujúci vplyv na činnosť podniku podnikateľa Rautenbach AG. 

Vychádzajúc z uvedeného úrad dospel k záveru, že na základe Zmluvy došlo k získaniu nepriamej kontroly podnikateľa Tenedora Nemak nad podnikom podnikateľa Rautenbach AG, a teda ku koncentrácii podľa § 9    ods. 1 písm. b) v spojení s § 9 ods. 4 písm. b) zákona.

2. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Tenedora Nemak. Účastníkmi posudzovanej koncentrácie sú podnikatelia Tenedora Nemak, ako podnikateľ, ktorý získa kontrolu nad podnikom podnikateľa Rautenbach AG, ako aj podnikateľ Rautenbach AG, nad ktorým je kontrola získaná.

Spoločnosť Tenedora Nemak je spoločným podnikom vytvoreným  spoločnosťami Alfa S.A. de C.V., spoločnosťou založenou v súlade s mexickým právnym poriadkom so sídlom Apartado Postal 111, Garza Garcia, N.L., 66250 Mexiko (ďalej len „Alfa“) a Ford Motor Company, spoločnosťou založenou v súlade so zákonmi štátu Delaware, Spojené štáty americké so sídlom P.O.Box 6248, Dearborn, MI 48126 (ďalej len „Ford“). 
Spoločnosť Tenedora Nemak pôsobí v oblasti výroby hliníkových komponentov pre automobilový priemysel a zameriava sa , okrem iného, na výrobu hláv valcov a blokov motorov z hliníka. Jej podnikateľské aktivity sú v súčasnosti sústredené v Severnej Amerike. Európske prevádzky spoločnosti Tenedora Nemak sa v súčasnosti zameriavajú na výrobu hláv motorov v malom rozsahu pre General Motors v Mexiku a Číne. Výrobky určené na predaj v Európe, aj keď vo veľmi obmedzenom počte (hlavne prototypy) sa vyrábajú v prevádzkach v Severnej Amerike. V Slovenskej republike spoločnosť Tenedora Nemak, obdobne ako jej materské spoločnosti Alfa a Ford, nevyvíja žiadne aktivity. Dovozy automobilov značky Ford na Slovensko sú realizované prostredníctvom nezávislého importéra Summit Motors Slovakia, spol. s r.o., kontrolovaného Sumitomo Corporation. 

Spoločnosť Rautenbach AG vznikla v súlade s právnym poriadkom Spolkovej republiky Nemecko na základe uznesenia Valného zhromaždenia zo 16. 5. 1997 transformáciou spoločnosti Metallguss und Formenbau Wernigerode GmbH prostredníctvom zmeny formy podľa § 190 nasl. Zákona o transformácii podnikov a je registrovaná v Obchodnom registri Správneho súdu v Magdeburgu pod evidenčným číslom HRB 10226. Spoločnosť Rautenbach AG je holdingovou spoločnosťou, zabezpečujúcou výrobu a distribúciu hliníkových komponentov pre automobilový priemysel prostredníctvom svojich troch 100% - ných dcérskych spoločností:
- Rautenbach-Guß Wernigerode GmbH, Spolková republika Nemecko (ďalej len „Rautenbach-Guß, ktorej činnosť zahŕňa odlievanie a predaj komplexných hliníkových komponentov, hlavne hláv valcov, motorových blokov a v malom rozsahu základových dosiek, častí šasi a iných komponentov, ako napr. komôr kľukového hriadeľa.
- Rautenbach Aluminium Technologie GmbH, Spolková republika Nemecko, ktorá zodpovedá za výskum a vývoj kovových zliatin, produktový dizajn (odlievanie), riadenie projektov pri uvedení nových produktov na trh a technológiu odlievania odliatkov.
- RAUTENBACH SLOVAKIA, s.r.o., Žiar nad Hronom (ďalej len RAUTENBACH SLOVAKIA, s.r.o.“), ktorá vykonáva činnosť v oblasti odlievania a predaja komplexných hliníkových komponentov, hlavne hláv valcov. Celú svoju produkciu vyváža, pričom svoje výrobky predáva väčšinou spoločnosti Rautenbach-Guß. 

Vychádzajúc z uvedeného úrad dospel k záveru, že Tenedora Nemak             a Rautenbach sú právnickými osobami, ktorých činnosti a konania súvisia alebo môžu súvisieť s hospodárskou súťažou, a teda sú podnikateľmi podľa § 3 ods. 2 zákona a tento zákon sa na nich podľa § 2 ods. 1 písm. a) zákona vzťahuje.

3. Koncentrácia podliehajúca kontrole úradu

 	Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Podľa § 10 ods. 2 zákona celkový obrat účastníka koncentrácie je súčet obratov
a) účastníka koncentrácie,
b) podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť podnik,
c) podnikateľov, ktorí majú práva uvedené v písmene b) v podniku účastníka koncentrácie,
d) podnikateľov, v ktorých majú podnikatelia uvedení v písmene c) práva uvedené v písmene b),
e) podnikateľov, v ktorých dvaja alebo viacerí podnikatelia uvedení                v písmenách a) až d) majú spoločné práva uvedené v písmene b). 

	Z predložených podkladov o obratoch účastníkov koncentrácie úrad zistil, že za uzavreté účtovné obdobie predchádzajúce vzniku koncentrácie,   t. j. za rok 2003 tak Tenedora Nemak ako aj Rautenbach AG, pokiaľ sa   jedná o celkový celosvetový obrat, prekročili zákonom stanovenú hranicu       1 200 000 000 Sk, avšak obaja v Slovenskej republike dosiahli nulový obrat. Konkrétne údaje o obratoch účastníkov koncentrácie úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva a sú súčasťou spisového materiálu.  
 
	Na základe zistenej skutočnosti úrad dospel k záveru, že predmetná koncentrácia nepodlieha kontrole úradu podľa § 10 ods.1 zákona.

	Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní oznámenia predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote       15 dní odo dňa jeho doručenia. Podľa § 61 ods. 1 zákona č. 71/1967 Zb.            o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom podľa § 247 Občianskeho súdneho poriadku. 

                                                                       Ing. Dušan Valo
                                                               riaditeľ odboru koncentrácií

Rozhodnutie sa doručuje:

JUDr. Viliam Karas
advokát 
ULC Čarnogurský
Jelenia 4
814 99 Bratislava